b"\n_START_ARTICLE_\nThanesar\n_START_SECTION_\nHist\xc3\xb2ria\n_START_PARAGRAPH_\nEn temps de Hiuen Tsiang, al segle VII, era la capital de la dinastia Vaisya (o Bais). El 648 l'ambaixador xin\xc3\xa8s enviat a Harshavardhana de Thanesar va trobar que el senapati (comandant en cap) Arjuna havia usurpat el tron i la dinastia s'havia extingit. Thanesar no obstant va restar lloc de gran santedat. El 1014 fou saquejada per Mahmud de Gazni i encara que recuperada al governador del sult\xc3\xa0 Mawdud \xc3\xacbn Masud per una confederaci\xc3\xb3 de rages hind\xc3\xbas entre els quals el rei paramara de Malwa, de nom Bhoja, el 1043 va restar deserta durant uns segles. Els hind\xc3\xbas tamb\xc3\xa9 van dominar Hansi, Nagarkot i altres viles. El g\xc3\xbarida Muizz al-Din Muhammad tornava a dominar la zona el 1192 despr\xc3\xa9s de derrotar a Prithwi Raja III a la segona batalla de Tarain (Tarawari), prop de Thanesar. En endavant form\xc3\xa0 part de l'estat g\xc3\xbarida i despr\xc3\xa9s del seu successor el sultanat de Delhi._NEWLINE_En temps de Sikandar Lodi (1489-1517) la ciutat havia estat restaurada i el sult\xc3\xa0 proposava fer una massacre amb els pelegrins. El 1567 Akbar va testimoniar la seva import\xc3\xa0ncia per\xc3\xb2 m\xc3\xa9s tard Aurangzeb va destruir la capella i hi va construir un castell des del qual els soldats podien disparar contra els pelegrins que es volien banyar al llac. Al segle\xc2\xa0XVIII va passar a mans d'un cap sikh i despr\xc3\xa9s va passar als brit\xc3\xa0nics amb la resta del Cis-Sutlej al comen\xc3\xa7ament del segle\xc2\xa0XIX. La dinastia sikh es va extingir el 1850 i va passar per lapse als brit\xc3\xa0nics. Fou declarada llavors capital d'un districte (districte de Thanesar) per\xc3\xb2 fou abolit el 1862 i en endavant va perdre import\xc3\xa0ncia. La municipalitat es va crear el 1867."